
Volumenterhelés okozta jobb kamra diszfunkció noninvazív kimutatása nyomás-strain-térfogat analízissel funkcionális tricuspidalis regurgitációban

Kulcsszavak: 3D echokardiográfia; tricuspidalis regurgitáció; jobb kamra
Bevezetés: A szignifikáns funkcionális tricuspidalis regurgitáció (TR) jelentős volumenterhelést ró a jobb kamrára (JK), amely a JK progresszív remodellációját és diszfunkcióját eredményezi. A speckle-tracking echokardiográfia során nyert strain és nyomás-strain hurok elemzésének hasznossága régóta ismert, azonban ezen metrikák figyelmen kívül hagyják a kamra geometriáját, mely különösen fontos volumenterheléssel járó állapotokban.
Célkitűzés: Célunk egy új 3D echokardiográfiás (3DE) módszer kifejlesztése, mely a miokardiális deformációt a pillanatnyi JK nyomás és térfogat függvényében vizsgálja, és képes kimutatni a volumenterhelés okozta JK diszfunkciót funkcionális TR esetén; valamint vizsgálni ezen új paraméter prognosztikus értékét.
Módszer: A vizsgálatba 195 bal szívfelet érintő kórállapotban szenvedő beteget vonunk be. A TR súlyosságát a jelenlegi irányelvek alapján meghatároztuk, és összehasonlítottuk a szignifikáns TR-val (sTR, n=85) és a non-szignifikáns TR-val (nsTR, n=110) rendelkező betegeket. 3DE során bal kamrai (BK) és JK volumeneket, ejekciós frakciókat (EF) mértünk. A JK strain paraméterek és a non-invazív JK nyomás görbék felhasználásával nyomás-strain hurkokat hoztunk létre majd a kapott globális miokardiális munka indexet (GWI) a pillanatnyi JK térfogatra adjusztálva (GWIV) létrehoztuk a végső nyomás-strain-térfogat hurkokat.
Eredmények: A 42 hónapos követés során 23 beteg hunyt el. A sTR és nsTR csoportok között a BK és JK volumenek, valamint EF értékek nem különböztek. A sTR betegeknél a GWI értéke magasabb volt (sTR vs. nsTR; 667 [438-879] vs. 567 [414-770] Hgmm%, p=0,01), de a GWIV nem különbözött. A sTR csoportot vizsgálva, az elhunyt betegek GWIV értékei alacsonyabbak voltak (elhunyt vs. élő; 158 [122-332] vs. 312 [207-502] Hgmm%/ml, p=0,02), míg a GWI nem különbözött. Cox analízis alapján a GWIV az összmortalitás prediktora volt (HR 0,99 [95% CI 0,99-1,00], p<0,05), míg a GWI nem.
Következtetések: Nyomás-strain-térfogat analízis során nyert paraméterünk képes volt kimutatni a volumenterhelés adverz hatását a JK funkciójára, valamint jelentős prognosztikai értékkel bírt a funkcionális TR populációban. Új megközelítésünk segíthet a volumenterhelés és a következményes csökkent kontraktilitás mellett kialakuló szubklinikus JK diszfunkció azonosításában, melyre a konvencionális echokardiográfiás metrikák csak limitáltan képesek.



